Я лъэр ягъэбыдэ
XXXI Гъэмахуэ Олимп джэгухэм я епщIанэ махуэ- ри Урысей Федерацэм и спортсменхэм яхуэугъурлащ: абыхэм медалитху зыIэрагъэхьащ, тIур дыщэу, икIи еплIанэ увыпIэм я лъэр щагъэбыдащ.
Олимпиадэм зэкIэ щынэхъыфI командипщIым ящыщу Урысей Федерацэм икIахэращ вэсэмахуэ Олимп чемпионитI зэуэ зиIэ хъуар. Великобританиемрэ Италиемрэ дыщэ медаль зырыз къахьащ, адрейхэм апхуэдэ ехъулIэныгъэхэр яIакъым, зэхьэзэхуэм бжьы-пэр щызыIыгъ США-м и олимпийцхэри яхэту.
Алыдж-урым бэнэкIэмкIэ зэхьэзэхуэм ди къэралым медалитI къыщыIэрыхьащ. Килограмм 85-м нэс зи хьэлъагъхэм я зэпеуэм Олимп чемпион щыхъуащ Чакветадзе Давит. Финалым абы щыхигъэщIащ Украинэм и цIэкIэ утыку ихьа дунейпсо чемпион Беле- нюк Жан.
Мы зэхьэзэхуэм хуабжьу дрипIейтейуэ дыщыкIэлъыплъат Адыгейм щыщ щIалэ Асэкъал Рустам. Узбекистаным и щIыхьыр абы Рио-де-Жанейрэ щехъумэ. Япэ зэIущIэм Асэкъалыр 3:1-уэ ефIэкIащ Америкэм и Штат Зэгуэтхэм щыщ Провисор Бенджамин. АдэкIэ къыпэщIэувари Рустам зэрыхигъэщIэфынум шэч щIагъуэ къытетхьэртэкъым. Сыти жыIи, нэгъабэ-рей дунейпсо чемпионатым дыжьын медалыр къыщызыхьа ди лъэпкъэгъум и дежкIэ Венгрием къикIа Лоринц Виктор лъэпощхьэпо хъун хуейтэкъым. АрщхьэкIэ ар къытекIуащ икIи, финалым и Iыхьэ плIанэм фIэкIыфатэкъыми, медалыншэу къэнащ. Псалъэм къыдэкIуэу къыхэдгъэщынщи, венгр щIалэм текIуатэмэ, Асэкъалыр финал ныкъуэм Чакветадзе щыIущIэнут.
Килограмми 130-м нэс зи хьэлъагъхэм я зэпеуэм ещанэ увыпIэр Семёнов Сергей къыщихьащ. Абы ещанэу зэкIэлъхьэужьу Олимп чемпион щыхъуа, Кубэм щыщ Лопес Михан ар финал ныкъуэм къыщыхигъэщIащ. Псоми ефIэкIа Лопес иужькIэ къыхигъэщащ алыдж-урым бэнэкIэмкIи дуней псом щынэхъ лъэщ дыдэхэм ящыщу къалъытэ Махуэ Билал мы Олимпиадэм щыпэщIэтыну зэрыщIэхъуэпсар, ауэ адрей лIэужьыгъуэр къыхэзыха ди лъахэгъум мыгувэу зэхэтыну бэнэкIэ хуитымкIэ зэхьэзэхуэм ехъулIэныгъэ щиIэну ехъуэхъуащ.
Урысей Федерацэм епщыкIузанэ дыщэ медалыр Рио-де-Жанейрэ къыщыхуихьащ Тищенкэ Евгений. Килограмм 91-м нэс зи хьэлъагъ боксёрхэм я зэпеуэм и финалым ар щыхуэзат Къэзахъстаным щыщ Левит Василий. ЗэIущIэм кIэлъыплъахэм я нэхъыбэм къащыхъуащ ди хэкуэгъум зэпэщIэтыныгъэр иригъэхьэхуауэ икIи Тищенкэ текIуауэ судьяхэм щагъэIум мыарэзыуэ куэдрэ зэрыгъэкIиящ икIи зэщIэфиящ.
МедалитI зэуэ зы махуэм зыIэригъэхьащ Аблязин Денис. ГимнастикэмкIэ зэпеуэ зэмылIэужьыгъуэхэм абы дыжьынрэ жэзрэ къыхихащ.
Жыласэ Заурбэч.
